[](https://www.malekrstenany.sk/)

 VZN č. 2/2024

 o organizácii miestneho referenda

 Obecné zastupiteľstvo obce Malé Kršteňany na základe § 6 ods.1 zákona Slovenskej

národnej rady č. 369/1990 Zb. o obecnom zriadení v znení neskorších predpisov

v y d á v a

 VŠEOBECNÉ ZÁVÄZNÉ NARIADENIE č. 2/2024 o organizácii miestneho referenda

 Návrh všeobecne záväzného nariadenia bol na pripomienkovanie v zmysle § 6 ods. 3 a 4 zákona č. 369/1990 Zb. o obecnom zriadení v znení neskorších predpisov

 Vyvesený na úradnej tabuli dňa: 1.09.2024

 Zverejnený na webovom sídle obce a na úradnej tabuli obce dňa: . 1.09.2024

 Dátum začiatku lehoty na pripomienkové konanie dňa: 1.09.2024

 Dátum ukončenia lehoty pripomienkového konania dňa: 17.09. 2024

 Pripomienky zasielať :

 - písomne na adresu: Obec Malé Kršteňany, Malé Kršteňany 105

 - elektronicky na email: malekrstenany@gmail.com

 Vyhodnotenie pripomienok k návrhu VZN uskutočnené dňa: bolo/nebolo

 Schválené všeobecne záväzné nariadenie :

 Na rokovaní OZ dňa: 18. 9. 2024 schválené uznesením č. IX./1./e)

 Vyhlásené vyvesením na úradnej tabuli obce dňa: 20. 9. 2024

 VZN nadobúda účinnosť dňom: 7. 10. 2024

**ČASŤ PRVÁ**

**Volebný okrsok a orgány pre hlasovanie v miestnom referende.**

 **§ 1**

 Volebný okrsok pre hlasovanie v miestnom referende

(1) Účelom tohto nariadenia je upraviť podrobnosti o organizácii miestneho referenda v obci Malé Kršteňany

 (2) Obecné zastupiteľstvo vyhlasuje miestne referendum v súlade s ust. § 11a zákona o

obecnom zriadení.

 (3) Na účely hlasovania a sčítania hlasov v miestnom referende tvorí celé územie obce jeden volebný okrsok.

 (4) Hlasovanie v miestnom referende sa uskutoční v priestoroch Kultúrneho domu v Malých Kršteňanoch

 **§ 2**

Komisia pre miestne referendum

 (1) Pre organizáciu miestneho referenda a zisťovanie jeho výsledkov zriadi obecné

zastupiteľstvo v súlade s ust. § 11a ods. 6 zákona o obecnom zriadení bezodkladne po jeho vyhlásení komisiu pre miestne referendum (ďalej len " komisia").

 (2) Komisia musí mať najmenej päť členov a najmenej dvoch náhradníkov. Ak bolo referendum vyhlásené na základe petície občanov, potom jedného člena a jedného náhradníka deleguje petičný výbor za referendum

(3) Oznámenie o delegovaní člena a náhradníka petičným výborom za referendum možno

doručiť obci Malé Kršteňany v listinnej podobe alebo elektronicky a musí obsahovať:

 a) meno, priezvisko a dátum narodenia člena s uvedením adresy, na ktorú možno doručovať písomnosti,

b) meno, priezvisko a dátum narodenia náhradníka s uvedením adresy, na ktorú možno

doručovať písomnosti,

c) meno, priezvisko a podpis osoby určenej pre styk s orgánom verejnej správy.

 (4) Člen komisie sa ujíma svojej funkcie zložením sľubu na začiatku na prvom zasadnutí

komisie tak, že podpíše písomný sľub tohto znenia: „Sľubujem na svoju česť, že budem

svedomite a nestranne vykonávať svoju funkciu a budem sa pritom riadiť Ústavou Slovenskej republiky a zákonmi.“

 (5) Členstvo v komisii pre miestne referendum zaniká: dňom doručenia písomného oznámenia o odvolaní člena petičným výborom za referendum, ktorý ho delegoval, alebo doručením písomného oznámenia člena o vzdaní sa funkcie predsedovi komisie pre miestne referendum.

Predseda komisie pre miestne referendum bezodkladne povolá do komisie náhradníka.

Náhradník sa ujíma funkcie tak, že skladá sľub člena komisie do rúk predsedu komisie tak, že podpíše znenie tohto sľubu. Členstvo v komisii pre miestne referendum zaniká aj vtedy, ak člen nezloží sľub najneskôr desať dní predo dňom konania referenda; to sa netýka náhradníka.

 (6) Dátum prvého zasadnutia komisie stanoví obecné zastupiteľstvo v súlade s ustanovením § 11a ods. 6 zákona o obecnom zriadení. Zasadanie zvoláva starosta obce.

 (7) Na prvom zasadnutí určí žreb z členov komisie predsedu a podpredsedu. Žrebovanie

 riadi zapisovateľ.

 (8) Predseda komisie a v čase jeho neprítomnosti podpredseda komisie riadi činnosť komisie a zabezpečuje poriadok vo volebnej miestnosti a v jej bezprostrednom okolí. Jeho pokyny na zachovanie poriadku sú záväzné pre všetkých prítomných.

 (9) Organizačné a administratívne záležitosti súvisiace s prípravou a priebehom rokovania komisie a odborného poradcu komisie vykonáva zapisovateľ komisie. Zapisovateľ komisie nie je členom tejto komisie. Menuje a odvoláva ho starosta obce, spravidla zo zamestnancov obecného úradu. Zapisovateľ komisie plní funkciu odborného poradcu komisie a zabezpečuje administratívne a organizačné záležitosti súvisiace s plnením úloh komisie.

 (10) Komisia je spôsobilá uznášať sa, ak je prítomná nadpolovičná väčšina všetkých jej členov.

Uznesenie je prijaté, ak sa zaň vyslovila nadpolovičná väčšina prítomných členov. Ak dôjde k rovnosti hlasov, návrh sa považuje za zamietnutý.

 (11) Komisia

 a) dozerá na dodržiavanie právnych predpisov pri príprave a konaní miestneho referenda,

b) zabezpečuje riadny priebeh hlasovania, najmä dozerá na správne odovzdanie hlasovacích lístkov a dbá o poriadok v miestnosti na hlasovanie a v jej bezprostrednom okolí,

c) vykonáva sčítanie hlasov a zisťuje celkové výsledky miestneho referenda v obci,

d) vyhotoví a odovzdá zápisnicu o priebehu a výsledku miestneho referenda starostovi obce

e) plní ďalšie úlohy vyplývajúce z tohto nariadenia

 **ČASŤ DRUHÁ.**

**PRIEBEH HLASOVANIA**

 **§ 3**

 Osoby oprávnené hlasovať

 (1) Hlasovania v miestnom referende sa môže zúčastniť obyvateľ obce Veľké Kršteňany s

 trvalým pobytom v obci, ktorý je oprávnený voliť do orgánov samosprávy obcí v zmysle

 zákona č. 180/2014 Z. z. o podmienkach výkonu volebného práva a o zmene a doplnení

 niektorých zákonov v znení neskorších predpisov (ďalej len „oprávnený volič“).

 (2) Na prekážky vo výkone hlasovacieho práva v referende sa vzťahuje ustanovenie § 4

zákona č. 180/2014 Z. z. o podmienkach výkonu volebného práva a o zmene a doplnení

niektorých zákonov v znení neskorších predpisov upravujúce prekážky práva voliť.

**§ 4**

Informovanie oprávnených obyvateľov obce

 Obec najneskôr 15 dní pred konaním miestneho referenda zašle každému oprávnenému

voličovi oznámenie o vyhlásení miestneho referenda, v ktorom uvedie dátum schválenia

uznesenia obecného zastupiteľstva o vyhlásení miestneho referenda alebo doručenia petície; otázku alebo otázky, ktoré sa obyvateľom obce predkladajú na rozhodnutie; miesto, dátum a čas konania miestneho referenda, a spôsob úpravy hlasovacieho lístka. Oznámenie obec zverejní v rovnakej lehote na úradnej tabuli v obci, ako aj spôsobom v obci obvyklým, t.j. na webovej stránke obce.

 **§ 5**

Zoznam obyvateľov obce oprávnených na hlasovanie

 (1) Zoznam obyvateľov obce oprávnených na hlasovanie /ďalej len "zoznam"/ vyhotoví obec.

 (2) O vyhotovení zoznamu a o dopisovaní do zoznamu platia primerane ustanovenia

 zákona č. 180/2014 Z. z. o podmienkach výkonu volebného práva a o zmene a doplnení

 niektorých zákonov v znení neskorších predpisov.

 (3) Obec odovzdá zoznam komisii najneskôr dve hodiny pred začatím hlasovania.

 (4) Členovia komisií sú povinní zachovávať mlčanlivosť o osobných údajoch, ktoré

 spracúvajú.

 **§ 6**

 Hlasovacie lístky

 (1) Na hlasovacom lístku pre miestne referendum musí byť uvedené:

 a) deň, prípadne dni konania hlasovania

b) otázka/y a pri každej sú vytlačené rámčeky, z ktorých jeden je nadpísaný slovom **"áno"** a druhý slovom **"nie"**,

c) poučenie o spôsobe hlasovania.

(2) Na každom hlasovacom lístku musí byť odtlačok pečiatky komisie pre miestne referendum a odtlačok pečiatky obce.

(3) Na každej úradnej obálke pre miestne referendum ( ďalej len „ úradnej obálke“ ), ktorá musí byť nepriehľadná, musí byť odtlačok pečiatky komisie pre miestne referendum a odtlačok pečiatky obce.

 (4) Obec zabezpečí, aby boli hlasovacie lístky a úradné obálky doručené v deň konania

hlasovania komisii najneskôr dve hodiny pred začatím hlasovania.

 (5) Oprávnený volič dostane hlasovací lístok a úradnú obálku v miestnosti na hlasovanie v deň konania hlasovania.

 **§ 7**

Hlasovanie

 (1) Predseda komisie skontroluje pred začatím volieb za prítomnosti členov komisie

 volebnú schránku a prenosnú volebnú schránku a zapečatí ich. Skontroluje tiež

 vybavenie volebnej miestnosti, či je pripravený zoznam voličov a dostatočný počet

 hlasovacích lístkov a úradných obálok.

(2) Ak sa koná miestne referendum vo dvoch dňoch, zabezpečí predseda komisie, aby po

skončení prvého dňa bola volebná schránka a prenosná volebná schránka zapečatená tak, aby sa znemožnilo vkladať do nich hlasovacie lístky, a spolu s ostatnými volebnými spismi ich uloží na bezpečné miesto.

 (3) Oprávnený volič po príchode do volebnej miestnosti preukáže svoju totožnosť

 občianskym preukazom a po zázname v zozname voličov dostane od komisie úradnú

 obálku a hlasovací lístok.

 (4) Oprávnený volič hlasuje osobne. Hlasovanie je tajné. Vo volebných miestnostiach sú

 na úpravu hlasovacích lístkov určené osobitné priestory oddelené tak, aby bola zaručená

 tajnosť hlasovania.

 (5) Oprávnený volič hlasuje osobne tak, že po prevzatí hlasovacieho lístka a úradnej

 obálky vstúpi do priestoru určeného na úpravu hlasovacích lístkov a tu na hlasovacom

 lístku označí spôsobom určeným na hlasovacom lístku odpoveď na otázku/y položenú/é

 v miestnom referende. Po označení odpovede /í vloží hlasovací lístok do úradnej obálky.

 (6) Členovia komisie nemôžu upravovať hlasovacie lístky za oprávnených voličov. V

 prípade, že oprávnený volič nesprávne upravil hlasovací/ie lístok/ky môže požiadať, aby

 mu komisia vydala za nesprávne upravený hlasovací lístok nový hlasovací lístok.

 (7) Oprávnený volič, ktorý nemôže sám upraviť hlasovací lístok pre telesnú vadu alebo

 preto, že nemôže čítať alebo písať, má právo vziať so sebou do priestoru určeného na

 úpravu hlasovacích lístkov iného voliča, aby za neho hlasovací lístok podľa jeho pokynov

 upravil a vložil do úradnej obálky.

 (8) Oprávnený volič hlasuje tak, že po opustení priestoru určeného na úpravu hlasovacích

 lístkov vloží úradnú obálku do schránky pre miestne referendum.

 (9) Oprávnený volič môže požiadať zo závažných, najmä zdravotných dôvodov komisiu,

 aby mohol hlasovať mimo volebnej miestnosti, a to len v územnom obvode obce. V takom

 prípade komisia vyšle k oprávnenému voličovi dvoch svojich členov s prenosnou

 volebnou schránkou, hlasovacími lístkami a úradnou obálkou. Oprávnený volič hlasuje

 tak, aby sa dodržala tajnosť hlasovania.

 (10) Ak nastanú okolnosti, ktoré znemožňujú začať hlasovanie, pokračovať v ňom alebo ho

 ukončiť, môže komisia odročiť začatie hlasovania na neskoršiu hodinu alebo predĺžiť čas

 hlasovania. Celkový čas hlasovania sa však nesmie skrátiť. Komisia o takomto opatrení

 vyrozumie voličov spôsobom v mieste obvyklým. V prípade, že hlasovanie je prerušené,

 zapečatí komisia volebné spisy, volebnú schránku a prenosnú volebnú schránku. Pri

 opätovnom začatí hlasovania predseda za prítomnosti členov komisie overí neporušenosť

 pečatí a poznamená to v zápisnici o hlasovaní.

 (11) Po uplynutí hodiny určenej na ukončenie hlasovania môžu hlasovať už len tí, ktorí sú

 vo volebnej miestnosti alebo pred ňou. Potom sa volebná miestnosť uzavrie a predseda

 komisie vyhlási hlasovanie za ukončené.

 **ČASŤ TRETIA**

**Výsledky hlasovania**

**§ 8**

 Sčítanie hlasov

 (1) Sčítavanie hlasov prebieha po ukončení hlasovania za prítomnosti všetkých členov komisie a aj zapisovateľa. Činnosť členov komisie riadi jeho predseda a v prípade jeho neprítomnosti podpredseda. Členovia komisie majú oprávnenie zúčastňovať sa podľa pokynov predsedu na všetkých úkonoch potrebných pre sčítavanie hlasov.

(2) Po ukončení hlasovania dá predseda komisie zapečatiť nepoužité hlasovacie lístky a

úradné obálky a potom dá otvoriť volebnú schránku. Ak komisia použila na výslovnú žiadosť jednotlivých voličov aj prenosnú volebnú schránku, komisia obsah schránok po ich otvorení zmieša.

(3) Komisia spočíta obálky z volebnej schránky/ volebných schránok a porovná ich počet s

počtom vydaných obálok podľa záznamov v zozname voličov – rozdiely zaznamená v

 zápisnici. Neúradné obálky komisia vylúči tak, že ich počet i dôvod vylúčenia prijme

uznesením.

(4) Komisia otvorí obálky, ktoré neboli vylúčené a zistí:

 a) celkový počet odovzdaných hlasovacích lístkov,

b) počet neplatných hlasovacích lístkov /§ 8 ods.12 tohto VZN/, ktoré vylúči z ďalšieho sčítania,

c) počet platných hlasovacích lístkov,

d) počet hlasov pre jednotlivé otázky.

(5) Každý člen komisie môže nazerať do hlasovacích lístkov. Predseda komisie kontroluje

správnosť sčítania hlasov.

 (6) V miestnosti, kde komisia sčítava hlasy, majú právo byť prítomní členovia komisie,

zapisovateľ a osoby, ktorým na to dala povolenie komisia.

 (7) Komisia vyhotoví v dvoch rovnopisoch zápisnicu o priebehu a výsledku hlasovania v obci, ktorú podpíšu predseda, podpredseda a ostatní členovia komisie. Dôvody prípadného odmietnutia podpisu sa poznamenajú.

 (8) V zápisnici komisia uvedie:

 a) čas začatia a ukončenia hlasovania, prípadne jeho prerušenia,

b) počet voličov zapísaných do zoznamu na hlasovanie,

c) počet voličov, ktorým bola vydané hlasovacie lístky,

d) počet neúradných obálok, ktoré boli vylúčené z hlasovania

e) počet odovzdaných hlasovacích lístkov,

f) počet odovzdaných platných a počet odovzdaných neplatných hlasovacích lístkov,

g) počet hlasov pre jednotlivé otázky (ak sa hlasuje spôsobom „áno“ „nie“ počet hlasov podľa

jednotlivých odpovedí pre každú jednotlivú otázku)

h) výsledok miestneho referenda

i) prehľad uznesení komisie a ich odôvodnenie

(9) K zápisnici komisia priloží stručnú správu o obsahu sťažností, ktoré jej boli podané, a uzneseniach, ktoré k nim prijala, ako aj prípady porušenia právnych predpisov pri príprave a priebehu hlasovania.

(10) Po podpísaní oboch rovnopisov zápisnice o priebehu a výsledku hlasovania predseda

komisie jedno vyhotovenie zápisnice odovzdá bez meškania starostovi obce.

(11) Komisia zapečatí odovzdané hlasovacie lístky a zoznamy obyvateľov oprávnených na

hlasovanie a odovzdá ich spolu s ostatnými dokladmi o hlasovaní do úschovy starostovi obce.

(12) Hlasovací lístok je neplatný, ak:

- odovzdaný hlasovací lístok nie je predpísaným hlasovacím lístkom,

- odovzdaný hlasovací lístok nie je upravený určeným spôsobom,

- ak je v obálke niekoľko hlasovacích lístkov, sú všetky hlasovacie lístky neplatné

(13) O platnosti hlasovacieho lístku rozhoduje komisia tak, že prijíma uznesenie k platnosti

sporných hlasovacích lístkov ku každému osobitne.

(14) Výsledky miestneho referenda sú platné, ak sa na ňom zúčastnila aspoň polovica

oprávnených voličov podľa § 3 tohto nariadenia a ak bolo rozhodnutie prijaté nadpolovičnou

väčšinou platných hlasov účastníkov miestneho referenda.

 **§ 9**

**Vyhlásenie výsledku miestneho referenda**

 Obec vyhlási výsledky miestneho referenda do troch dní od doručenia zápisnice o

 výsledkoch hlasovania na úradnej tabuli obce a na webovom sídle obce, s uvedením:

a) dňa konania miestneho referenda,

b) celkového počtu voličov, ktorí sa zúčastnili na miestnom referende,

c) počtu hlasov pre jednotlivé otázky (ak sa hlasuje spôsobom „áno“ „nie“ počet hlasov podľa jednotlivých odpovedí pre každú jednotlivú otázku) v obci,

d) výsledok, ktorý z hlasovania vyplynul.

 **ČASŤ ŠTVRTÁ**

**Opatrenia na zabezpečenie miestneho referenda**

**§ 10**

 (1) Miestnosti na hlasovanie, lístky a obálky a iné pomocné prostriedky na vykonanie

miestneho referenda zabezpečí obecný úrad.

 (2) Pri vchode do miestnosti určenej na miestne referendum sa umiestňuje nápis "

 miestnosť pre miestne referendum ".

 (3) V miestnosti pre miestne referendum sa umiestňujú na čelnú stenu štátna vlajka Slovenskej republiky a štátny znak Slovenskej republiky.

(4) V miestnosti pre miestne referendum musí byť volebná schránka, prenosná volebná

schránka, schránka na odloženie nepoužitých alebo nesprávne upravených hlasovacích

lístkov, zoznam voličov a čisté tlačivá zoznamu voličov na dopísanie voličov, dostatočný počet hlasovacích lístkov a nepriehľadných obálok rovnakej veľkosti, akosti a farby opatrených odtlačkom úradnej pečiatky obce (ďalej len "obálka") a dostatočný počet tlačív zápisnice okrskovej volebnej

komisie o priebehu a výsledku hlasovania vo volebnom okrsku.

(5) Pred vchodom do miestnosti pre miestne referendum musia byť vystavené hlasovacie lístky s označením "vzor" a informácia pre voliča o spôsobe hlasovania.

(6) Miestnosť pre miestne referendum musí byť vybavená osobitnými priestormi na úpravu hlasovacích lístkov a písacími potrebami na úpravu hlasovacích lístkov. Počet osobitných priestorov na úpravu hlasovacích lístkov určuje obec s prihliadnutím na počet oprávnených voličov v obci Malé Kršteňany takto : určuje dve zásteny.

(7) Náklady spojené s konaním miestneho referenda uhrádza obec.

(8) Za výkon funkcie člena a zapisovateľa komisie patrí odmena podľa osobitného predpisu § 5 ods. 1 vyhlášky Ministerstva vnútra Slovenskej republiky č. 308/2015 Z.z.

 **§ 11**

**Obmedzenia súvisiace s konaním referenda**

Členovia komisie pre miestne referendum nesmú poskytovať informácie o priebehu a

čiastkových výsledkoch hlasovania až do zverejnenia výsledkov miestneho referenda.

**ČASŤ PIATA**

**Záverečné ustanovenie**

**§ 12**

1. Všeobecne záväzné nariadenie schválilo Obecné zastupiteľstvo obce Malé Kršteňany

dňa 18, 9. 2024 uznesením č. IX./1./e)

1. Toto všeobecne záväzné nariadenie nadobúda účinnosť dňom 7. 10. 2024

(3) Dňom účinnosti VZN č. 2/2024 o organizácii miestneho referenda sa ruší VZN č. 1/2018 o organizácii miestneho referenda zo dňa 22. 3. 2018.

 V Malých Kršteňanoch dňa 20. 9. 2024

 Eva Mešinová, v.r. – starostka obce